Тываларның өгбелери ""урянхай"" деп сөс билбес чораан, тывалар аразынга ""урянхай"" деп аймак-сөөктүң улузу база кажан-даа чуртаваан. ""Урянхай"" деп моол сөстү тывалар дорт адай албас турган. Кара чон ол сөстү тыва домаанга таарыштыр [урааңгай] кылдыр адаар чораан. Чүгле моол бижик ажыглап чораан тыва дүжүметтер боттарының саазын чагааларынга ""танну урянхай"" деп сөстер бижип турган. Моолдар XIV векте тываларның өгбелерин ""Арга урянхадтары"" деп адап турган. Арга урянхадтары болза ""Юаньның чажыт төөгүзүнде"" бижиттинген тускай Урянхай деп аймакка кандыг-даа хамаарылгазы чок бооп турар.